Siinkohal meenub ka üks teine  eesti dokfilm ("Palangi", Renita ja Hannes Lintrop, 1998), kus troopilise paradiisisaare esikapitalist tunneb ennast kohati ebamugavalt ja vale ideoloogia esindajana keset "pilvede nautijatest" põliselanikke. Tal on väga raske oma eluga rahul olevatele kohalikele inimestele selgeks teha, miks nad võiksid ehk peaksid tema firmas järjest pikemaid tööpäevi tegema, rohkem teenima ja rohkem kulutama. Eduka ettevõtja ainukeseks eneseõigustuseks ja südametunnistuspiinade vaigistajaks on mõte, et kui tema neid ei ekspluateeriks ja ikka rohkem ja rohkem tööl käima ei ajaks, teeks seda ilmselt peagi keegi teine lääne maailmast pärit kapitalikauboi. Võimalik, et veel jõhkramal ja täielikumal moel.